6 sterf in botsing; motor vat vlamArgieffoto ter illustrasie. Die Limpopo-polisie ondersoek ’n saak van strafbare manslag nadat ses mense Sondag in die vroeë oggendure in ’n botsing op die R81 tussen Giyani en Polokwane dood is. Volgens kol. Moatshe Ngoepe, woordvoerder van die polisie, het ’n BMW en ŉ Mercedes-Benz in die teenoorgestelde rigting gereis toe hulle reg van voor naby die Dingamazi-nedersetting gebots het. Die BMW het ná die botsing aan die brand geslaan. Die vier passasiers in dié motor het doodgebrand. Albei bestuurders van die onderskeie motors het in die voorval omgekom, wat die dodetal op ses te staan bring, het Ngoepe gesê. Die slagoffers is nog nie geïdentifiseer nie en die oorsaak van die botsing word ondersoek, het Ngoepe gesê.